रांची। मुख्यमंत्री रघुवर दास ने अपराध पर अंकुश लगाने के लिए आवश्यक कार्रवाई शुरू कर दी है। उन्होंने आपराधिक कांडों के उद्भेदन के लिए समय सीमा तय करने का निर्देश दिया है। अपराधों को रोकने एवं एक समय सीमा के भीतर इसका खुलासा करने के लिए आईजी, डीआईजी और एसपी की जवाबदेही तय की जाए। मुख्यमंत्री ने यह निर्देश गृह विभाग के अपर मुख्यसचिव को दिया है।
मुख्यमंत्री ने कहा है कि इस साल सितंबर माह तक दर्ज किए गए आपराधिक कांडों की तुलना इसी अवधि में गत वर्ष दर्ज कांडों से किए जाने पर यह बात सामने आती है कि आपराधिक कांडों में वृद्धि दर्ज की गई है। उन्होंने आपराधिक घटनाओं में वृद्धि पर गहरी चिंता व्यक्त की है।
बताते चलें कि पूर्व में कई बार आपराधिक कांडों के उद्भेदन में उदासीनता बरते जाने के मामले में पुलिस अफसरों की जवाबदेही तय करने की मांग उठ चुकी है और इस पर चर्चा भी हो चुकी है। अब मुख्यमंत्री ने जवाबदेही तय करने का निर्देश दिया है। इसका असर पुलिस के अनुसंधान पर पड़ेगा और पुलिस जिम्मेदारी के प्रति और ज्यादा गंभीर होकर काम करेगी।
सीएम जनवरी में करेंगे तुलनात्मक आंकड़ों की समीक्षा
सीएम सचिवालय की ओर से गृह विभाग के अपर मुख्य सचिव को कहा गया है कि मुख्यमंत्री जनवरी के प्रथम सप्ताह में आपराधिक घटनाओं की समीक्षा करेंगे। इसके लिए मुख्यमंत्री को इस साल 2015 और पिछले साल 2014 का हर तरह का आपराधिक आंकड़ा उपलब्ध कराया जाए। यह आंकड़ा तुलनात्मक विवरणी के साथ मुख्यमंत्री को उपलब्ध कराने को कहा गया है।
बैंक डकैती, डायन हत्या और दुष्कर्म की घटनाएं बढ़ी
पिछले वर्ष की तुलना में सितंबर माह तक के आपराधिक आंकड़े के अनुसार गंभीर अर्थात संज्ञेय अपराधों में वृद्धि हुई है। आंकड़ों के अनुसार बैंक डकैती, डायन हत्या और दुष्कर्म की घटनाओं में वृद्धि दर्ज की गई है। पिछले साल सितंबर तक डायन हत्या के 35 मामले दर्ज किए गए थे जबकि इस साल 44 मामले दर्ज किए जा चुके हैं। इसी तरह बैंक डकैती के इस साल 5 मामले दर्ज किए गए थे लेकिन गत वर्ष बैंक डकैती का कोई मामला दर्ज नहीं किया गया था। दुष्कर्म के कुल 888 मामले गत वर्ष सितंबर माह तक दर्ज किए गए थे जबकि इस साल सितंबर माह तक 971 मामले दर्ज किए गए। इसी तरह बैंक लूट, फिरौती के लिए अपहरण, चोरी और मारपीट की घटनाओं में वृद्धि दर्ज की गई है। हालांकि इसी अवधि तक तुलनात्मक आंकड़ों में हत्या, दहेज हत्या, मार्ग डकैती, गृह डकैती, लूट, मार्ग लूट, गृह लूट की घटनाएं कम दर्ज की गई हैं।
hin_Deva hin_Deva hin_Deva hin_Deva hin_Deva hin_Deva hin_Deva